Лы Iыхьэ гъэжьахэр кIэртIоф бжьыныху щIэлъу
ЛыпцIэ щабэ дыдэр хуэхъурей щIыкIэу, пIащIэу зэпаупщI, г 100 — 150-рэ и хьэлъагъыурэ, псы щIыIэкIэ ятхьэщI, ягъэжэпхъри шыгъу, шыбжий сыр тракIутэри фIыуэ зэIащIэж, щIыIапIэ ягъэуври дакъикъи 5 — 7-кIэ щагъэт, шыгъур лым хыхьэн папщIэ.
КIэртIоф укъэбзар ягъавэ, ар зыхэвыкIа псыр тепщэчым иракIэ, абы бжьыныху уба халъхьэ, зэIащIэри и щхьэр трапIэж.
ТебэкIэ дагъэ къагъэплъ, абы лыпцIэ шыуа гъэжэпхъахэр иралъхьэ, тебащхьэр трапIэри дакъикъи 2 — 3-кIэ ягъажьэ, зэрагъэдзэкIри тебащхьэр тепIауэ мыдрей лъэныкъуэмкIи зы дакъикъэ хуэдизкIэ ягъажьэ, тхъуэплъ дахэ хъухукIэ. Абы кIэртIофыр зыхэвыхьа, бжьыныху уба зыхэлъ псыр щIакIэ, тебащхьэр трапIэжри мафIэ щабэ дыдэм тету дакъикъи 2 — 3 хуэдизкIэ ягъэбэкхъ.
ЯпэщIыкIэ тепщэчым кIэртIоф упщIэтар иралъхьэ, абы и щIыIум лы гъэжьар тралъхьэжри, тебэм къина дагъэмрэ псымрэ тракIэж. Яшх пщтыру, пIастэ, мырамысэ хуабэ, чыржын, хьэлIамэ, щIакхъуэ и гъусэу.
Халъхьэхэр (цIыхуитI Iыхьэ): былымыл лыпцIэу — г 300, нартыху дагъэу — г 50, кIэртIофу — г 400, бжьыныху укъэбзауэ — г 20, кIэртIофыр зыхэвыкIа псыуэ — г 130-рэ, шыгъуу, шыбжийуэ — узыхуейм хуэдиз.
«Адыгэ шхыныгъуэхэр»
тхылъым къитхыжащ.
